Amcu se dae dalk getelAmcu-president Joseph Mathunjwa (Foto: Simphiwe Mbokazi/African News Agency/ANA) Die departement van arbeid het kennis gegee dat hy die mynwerkersvakbond Amcu se registrasie by die departement wil kanselleer. Daniel Molefe, registrateur van arbeidsverhoudinge, het vroeër die week ŉ kennisgewing van sy voorneme om die vakbond se registrasie te kanselleer in die Staatskoerant geplaas. In die kennisgewing voer Molefe aan dat die vakbond opgehou het om te funksioneer ingevolge sy eie grondwet en nie ŉ regte vakbond is soos in die Arbeidswet omskryf word nie. “Alle belanghebbende partye word hiermee genooi om geskrewe voorleggings te doen oor hoekom die registrasie nie gekanselleer moet word nie,” lui die kennisgewing. Amcu het 60 dae om dié redes by die departement vir oorweging in te handig. Molefe het Donderdagoggend in ŉ onderhoud met 702 gesê Amcu se grondwet eis dat daar elke vyf jaar ŉ nasionale kongres gehou moet word. Amcu se laaste kongres is in 2013 gehou. Volgens Molefe het die registrateur met Amcu in gesprek hieroor getree. Hulle sou teen einde 2018 terugvoer gegee het, maar dit het nie gebeur nie. “Ons het dit begin 2019 weer opgevolg en daar is vir ons gesê ons moet terugstaan. Ons gee ongewone aandag aan hulle. Dit is eintlik ongehoord dat die registrateur soveel belangstelling in die sake van ŉ vakbond toon.” Amcu het glo laat weet hy sal die kongres in September vanjaar hou weens die staking by Sibanye Stillwater. Volgens Molefe is dit egter strydig met Amcu se grondwet. Volgens Amcu het hy sowat 250 000 lede.